Vestfyn: Der er fredag middag sket et uheld på den Fynske Motorvej i det vestgående spor mellem rastepladsen Ålsbo Nord og afkørsel 56, Ejby. Uheldet er årsag til kødannelse på motorvejen før uheldsstedet i retning mod Middelfart.

Fyns Politi oplyser, at tre køretøjer har været involveret i uheldet, og de tre holder nu i nødsporet. Politi og redningsmandskab er til stede, og det er ifølge vagtchef hos Fyns Politi Steen Nyland muligt at passere uheldsstedet i en vognbane. Vagtchefen har endnu ingen oplysninger om skadernes omfang.

Uheldet betyder, at der fredag klokken 12.45 er køkørsel over en cirka tre kilometer lang strækning - det fremgår af Vejdirektoratets live-kort over trafikken i Danmark. Billeder af trafikken tæt på uheldsstedet viser, at køretøjerne i køen er trukket ud til siderne for at give plads til redningskøretøjer.

Ifølge Vejdirektoratet ventes der tidligst at være ryddet op efter uheldet klokken 13.30.

OPDATERES ...